પછી તો કેબલ યુગ શરુ થયો અને કેબલ પર શ્રીદેવીની નવી રીલીઝ થતી લગભગ તમામ ફિલ્મો જોવી એટલે જોવીજ. જિંદગીમાં આ પ્રકારનું સન્માન અમિતાભ પછી શ્રીદેવીને જ મળ્યું હતું એની પણ અહીંયા નોંધ લેવી ઘટે. જો હિમ્મતવાલાએ શ્રી પ્રત્યેની મારી લાગણીના અંકુર વાવ્યા હતા તો એ અંકુર મિસ્ટર ઇન્ડિયા, ચાલબાઝ અને ચાંદની આવતા આવતા વટવૃક્ષમાં પરિવર્તિત થઇ ગયા હતા અને હવે હું પણ કિશોરાવસ્થામાં પ્રવેશી ચૂક્યો હતો એટલે પૂર્ણચંદ્રની ચાંદની જેવીજ સુંદર શ્રીદેવીને વારંવાર જોવાની ઈચ્છા થયે રાખે એ સ્વાભાવિક હતું. એ સમયે લુણાવાડાની NS ટોકિઝમાં ચાંદની ફિલ્મ ‘પડી’ હતી અને વેકેશન હતું એટલે ત્રણ થી ચાર વખત મિત્રો સાથે ફિલ્મ જોઈ. વળી કેબલ પર આ ફિલ્મ વારંવાર રિપીટ થાય ત્યારે તો જોવાનીજ રિશી કપૂર અને વિનોદ ખન્ના તો માર્યા ફરે આપણે તો શ્રીદેવીને લાઈન મારવા જ ચાંદની અસંખ્ય વખત જોઈ કાઢેલી.